text: Medierne er fulde af løgn
  01 april 2011 kl. 07.48
  Vogt dig for medierne i dag. De er fulde af løgn. De følger traditionen med aprilsnar og bringer nyheder, der ikke har noget på sig.
  Her er et udpluk af de mere eller mindre begavede løgnehistorier:
  JydskeVestkysten: EU lægger porto på mail for at begrænse spam.
  Vejle Amts Folkeblad: Den ny Lillebæltsbro lukkes i dag for al trafik i tidsrummet kl. 8.30 til kl. 13.30. Årsagen er, at et amerikansk tv-selskab skal bruge broen til at lave tv-optagelser med den verdensberømte belgiske linedanser.
  EsbjerNetAvis: Poul Nyrup Rasmussen stiller op som borgmester i Esbjerg.
  Berlingske: Naser Khader skifter navn, så han fremover hedder Naser Niels Khader.
  Fyens.dk: Fremover kan du scanne dit ufødte barn med din smartphone i stedet for at skulle en tur på hospitalet.
  Politiken: Danmark er blevet 30 kvadratkilometer mindre som følge af det japanske jordskælv, der har betydet, at Danmark er gledet sydover, og en del af Danmark derfor nu er tysk.
  Ekstra Bladet: Caroline Wozniacki har fået nok af Danmark og janteloven, og hun bliver derfor polsk statsborger.
  
  Kolde fødder
  Radio Syd fik hurtigt kolde fødder med deres aprilsnar, så redaktionen udsendte et dementi:
  - Aprilsnar: Orgelpiber mod rotter er løgn. Høje toner skulle angiveligt skræmme skadedyr væk.
  Traditionen med aprilsnar er flere hundrede år gammel, men ingen har været i stand til at afsløre opfinderen.
  Traditionen udspringer formentlig af, at forårets komme giver anledning til at slippe tøjlerne og vende det hele lidt på hovedet.
  De mest nederdrægtige aprilsnarre skal få folk til at løbe til en begivenhed. For eksempel en brand.
  En københavnsk avis fik i 1914 læserne til at tage det mere roligt med en uskyldig aprilsnar: Solen sov over sig og stod ni minutter for sent op.
  